Snjóflóðið féll í sjóinn gegnt Suðureyri og myndaði flóðbylgju.Mynd/Map.is Snjóflóðið sem féll úr hlíðinni við Súgandafjörð til móts við Suðureyri féll i sjóinn og varð til þess að flóðbylgja skall á bænum . Nokkuð tjón varð á húsum og bílum . Vösk sveit björgunarsveitarmanna stendur vaktina . Margrét Sigurðardóttir , íbúi á Suðureyri , lýsir því í færslu á Facebook hvernig flóðbylgjan hafi skollið á húsinu hennar . Miðað við lýsingar hennar er ljóst að flóðbylgjan var töluverð að stærð . „ [ F ] lóðbylgjan skall á húsinu hjá okkur héldum að gluggarnir í stofunni sem er á efrihæðinni myndu brotna en sem betur fer skemmdist ekki neitt nema að bíllinn færðist um nokkra metra fyrir framan húsið stóð með hliðina að húsinu núna snýr aftur hlutinn að húsinu , “ skrifar hún og bætir við að flætt hafi inn í anddyrið á neðri hæðinni en að engan hafi sakað . Göturnar í neðri bænum „ kjaftfullar af sjó og krapa “ Valur S. Valgeirsson , formaður Bjargar , björgunarsveitarinnar á Suðureyri segir ljóst að eitthvað tjón hafi orðið vegna flóðbylgjunnar . „ Það er ekki stórvægilegt . Það er tjón á húsnæði , aðallega geymsluhúsnæði og einhverjir bílar hafa orðið fyrir tjóni . Það brotnuðu rúður í einu íbúðarhúsi , “ segir hann í samtali við Vísi og bætir við að göturnar í neðri bænum hafi verið „ kjaftfullar af sjó og krapa “ . Búið er að rýma það svæði sem ofanflóðavakt Veðurstofunnar telur að sé í snjóflóðahættu en ekki er talin hætta á snjóflóðum úr hlíðnni fyrir ofan Suðureyri . Valgeir segir að fullmönnuð vakt sé hjá björgunarsveitinni til að tækla þau verkefni sem komið hafi upp eða muni koma upp í nótt . „ Við fullmönnuðum þetta og það eru 15 - 20 manns hérna tilbúnir í þau verkefni sem bíða . “ Hér að neðan má sjá myndband sem tekið var á Suðureyri í kvöld . Íbúar hvattir til að halda ró sinni og ekki hika við að óska eftir aðstoð Annað snjóflóðið sem féll við Flateyri seint í kvöld féll að hluta til á hús í jaðri bæjarins .